ཅེས་བརྗོད་དེ་ཡར་མར་འགྱིངས་འགྲོས་བྱེད་བཞིན་གནས།སྐབས་དེར་གཡོན་རུ་སྡེ་པའི་ཤ་བ་བགྲེས་སོང་མེ་ལྕེས་བསམ་པར་ཤ་བ་ལྷ་རྡོས་ཚིག་ཐལ་ཆེ་དྲག་སོང་དགོངས་ཏེ་ལམ་སང་མགོ་བོ་གཡུག་བཞིན་ཤ་བའི་ཚོགས་ཀྱི་དཀྱིལ་ནས་ཟུར་ལ་འཐོན་ནས་གཟུགས་པོ་དཀྲུག་ཙམ་ཐེངས་འགའ་བྱས།ར་ཅོ་ཤིང་སྡོང་ལ་བདར་ཙམ་བྱས་ཏེ་འཚེར་སྣང་དང་བཅས།ཡ་དེ་རིང་འདིར་ཚོགས་པའི་རང་རེའི་རིགས་རྒྱུད་གཅིག་པའི་ཤ་བའི་སྤུན་གྲོགས་ལྷན་རྒྱས་ལ།བདག་རྒས་པོར་སྦྱང་བའི་ཤེས་བྱ་ཡོན་ཏན་དབེན་པ་དང་།ལྷན་སྐྱེས་ཀྱི་ཤེས་རབས་ཀྱང་དེ་བས་དབེན།འོན་ཀྱང་སྤྱི་ཚོགས་གསར་རྙིང་འགྲེམ་མྱོང་བའི་ཉམས་མྱོང་གི་ཐོག་ནས་ཕྲན་བུ་ཞིག་བརྗོད་ན་ཕན་པ་ལས་གནོད་སྐྱོན་གང་ཡང་ཡོད་རྒྱུ་མ་རེད་སྙམ།དེར་བརྟེན་རང་ཉིད་ཀྱི་ཚིག་ཁ་ཤས་ཤིག་ཞུ་རྒྱུ་ཡིན།གནའ་སྔ་མོ་སྔོན་མོ་ལུང་འདི་ནི་ངེད་སྲོག་ཆགས་ཀུན་གྱི་ལོངས་སུ་སྤྱོད་སའི་ཁོར་ཡུག་ཉམས་དགའ་བ་ཞིག་ཡིན་པ་ལས།དེ་སྔོན་ང་དང་ཁྱོད་ཅེས་རྩྭ་ཆུའི་དོན་དུ་རྩོད་རྙོག་གཏན་ནས་བྱུང་མྱོང་མེད།འོན་ཀྱང་དེང་སྐབས་ལུང་པའི་འགྱུར་རྡོག་དང་།ཁོར་ཡུག་གི་གནས་སྟངས་སོགས་ཀྱིས་རྐྱེན་དབང་གིས་ནང་ཁུལ་ལ་གཅིག་མཐུན་མེད་པའི་གནས་སྟངས་འདི་འདྲ་ཡོང་དང་ཡོང་མུས་རེད།དེ་འདྲའི་གནས་སྟངས་འོག་ནས་ང་ཚོ་ཤ་བ་ཕྱོགས་ཁ་གཉིས་སུ་གྱུར་པ་རེད་ལ།དེ་ནས་བཟུང་སྟེ་ང་ཚོ་ནང་ཁུལ་ལ་ང་དང་ཁྱོད་ཅེས་རྩོད་ནས་གཡས་རུ་དང་གཡོན་རུ་ཞེས་གཉིས་སུ་ཁ་བྲལ་བ་རེད།དེས་ང་ཚོར་ཕན་ཐོགས་རྒྱུ་ཚབ་ལ་ང་ཚོར་གནོད་འཚབ་ཆེན་པོ་བྱུང་ཡོད།ད་ལྟ་ཡིན་ནའང་ང་དང་ཁྱོད་ཅེས་འཁོན་འཛིན་བྱེད་རེས་བྱེད་ཀྱི་ཡོད་པས།དེ་ཡག་རྟག་གཅིག་གཏན་ནས་མ་རེད་བསམ་གྱི་ཡོད།དེ་འདྲ་ཕན་ཐོགས་མེད་པར་ནང་ཁུལ་ལ་རྩོད་བསྡད་ན་ཤ་བའི་མཚན་མཐོང་དང་ཆིག་སྒྲིལ་ལ་གནོད་པ་ལས་ཕན་ཐོགས་གང་ཡང་མེད་ཅིང་།དེ་དག་ང་ཚོ་ཚང་མས་ངོས་འཛིན་ཐུབ་པར་བྱེད་དགོས་ཀྱི་འདུག།དེ་མ་གཏོགས་གནས་སྐབས་ཀྱི་འཚོ་བར་བརྟེན་ནས་ཁ་ནས་གང་དྲན་བརྗོད་བསྡད་ན་གོང་བརྗོད་ལྟར་ང་ཚོར་གང་ཡང་ཕན་ཐོགས་མེད།ད་ནི་ཁོར་ཁུག་ལ་འགྱུར་རྡོག་ཆེ་བའི་དབང་གིས་དེང་སྐབས་ལུང་པར་ཆར་པ་མི་འབབ་པ་དང་།ཉིན་རེ་ཚ་བ་ཆེ་རུ་གྱུར་ནས་སྲོག་ཆགས་ཀུན་ལ་འཐུང་ཆུའི་དཀའ་ངལ་འཕྲད་ཀྱི་ཡོད།འོན་ཀྱང་ང་ཚོ་ཚང་མས་དཀའ་ངལ་ལ་གདོང་ལེན་བྱེད་པའི་དུས་སྐབས་ཤིག་རེད།ད་ནི་ང་ཚོ་ཚང་མའི་ང་དང་ཁྱོད་ཅེས་ཕན་ཐོགས་མེད་པའི་རྩོད་རྙོག་དེ་དག་མཚམ་འཇོག་གནང་ནས་སྐལ་པ་ཡར་ཐོག་ནང་བཞིན་གཅིག་མཐུན་མཉམ་གནས་དང་།ཁྱིམ་ཚང་གཅིག་གི་འདུ་ཤེས་འཛིན་ནས་ཆིག་སྒྲིལ་བྱེད་ཐུབ་ན་ཕན་ཐོགས་ཆེ་བ་འདུག་སྙམ།ང་ཚོ་ཚང་མར་བདེ་སྐྱིད་དགོས་ན་སྤུན་ཟླའི་འདུ་ཤེས་འཛིན་ནས་མདུན་སྐྱོད་བྱེད་དགོས།དེ་ནས་ང་ཚོ་འཇིག་རྟེན་འདིའི་སྟེང་ལ་ཚོར་གནས་བྱེད་ཐུབ།དེ་མ་གཏོགས་ང་དང་ཁྱོད་ཅེས་རྩོད་བསྡད་ན་ང་ཚོའི་མཐའ་ཐུག་གི་དམིགས་ཡུལ་ནམ་ཡང་བསྒྲུབ་མི་ཐུབ།རྒྱུ་མཚན་དེ་དག་ལ་བརྟེན་ནས་ང་ཚོ་ཚང་མས་འགན་མཉམ་འཁུར་གྱི་ཐོགས་ནས་ཆིག་སྒྲིལ་གྱི་མདུན་སྐྱོད་བྱེད་དགོས་ཞེས་བརྗོད་པ་དང་།གཡོན་རུ་སྡེ་པའི་ཤ་བ་གཞན་རྣམས་ཀྱི་ཅི་ཡང་མ་སྨྲས་པ་ཁོ་རོག་བསྡད།